《次韵高槎轩燕集之作》
宋代·张掞

江郊风景颇深幽，偶此拏舟得载游。
新草路迷谁辨树，旧矶波暖共寻鸥。
学人渚燕频来往，似客汀云任去留。
醉里有怀空怅望，淡烟斜日满青丘。

作者简介：（995—1074）齐州历城人，字文裕。张揆弟。幼笃孝。举进士。知益都县，督赋租置里胥不用，而民以时入，石介为献《息民论》。历龙图阁直学士、知成德军。入判太常、司农寺，累官户部侍郎致仕。忠笃诚悫，事兄如父，为乡党矜式。